Efter 11 år skifter Jeppe Mehl tilbage til Thisted.

Efter 11 år væk fra klubben, hvor det hele begyndte, vender Jeppe Mehl igen tilbage til barndomsklubben Thisted FC. Det bekræfter thyboerne fredag aften, der ganske rigtigt har skrevet kontrakt med superligaspilleren fra den første juni 2018 og to år frem. Det var kantspillerens eget ønske ikke at forlænge sin kontrakt med AC Horsens, da han ønsker mere spilletid. - For mig handlede det først og fremmest om, at komme ud og spille fodbold igen og finde glæden ved spillet efter en længere periode i AC Horsens, hvor jeg ikke har spillet så meget, siger Jeppe Mehl og fortsætter: - Da Thisted FC viste interesse for mig og gerne vil tilknytte mig, så var valget ikke svært, fordi det er en klub, der står mig meget nær. Jeppe Mehl var på førsteholdet i Thisted indtil 2007, hvorefter han skiftede til Esbjerg. I 2011 skrev han kontrakt med AC Horsens, hvor han har spillet indtil nu. - Det er en Thisted-dreng, der kommer hjem til Thy og en meget erfaren spiller, som har prøvet rigtig mange ting i sin fodboldkarriere. Vi er meget glade for, at få Mehl tilbage til Thisted FC, siger cheftræner Joakim Mattsson.